ຂປລ. ໃນໂອກາດທີ່ ສະຫາຍ ຈັນສີ ໂພສີຄໍາ ກຳມະການກົມການເມືອງ ສູນກາງພັກ, ເລຂາທິ ການສູນກາງພັກ, ຫົວໜ້າຄະນະຈັດຕັ້ງສູນກາງພັກ ໄດ້ເຂົ້າຮ່ວມໂອ້ລົມ ຕໍ່ກອງປະຊຸມບັ້ນ ດໍາເນີນຊີວິດການເມືອງປົວແປງພັກ ໃນວັນທີ 16 ມິຖຸນາ 2017 ຢູ່ ອົງການໄອຍະການ ປະຊາຊົນສູງສຸດ, ພາຍໃຕ້ການເປັນປະທານຂອງ ສະຫາຍ ຄຳສານ ສຸວົງ ກຳມະການສູນກາງພັກ, ຫົວໜ້າອົງການ ໄອຍະການປະ ຊາຊົນສູງສຸດ, ໂດຍສະຫາຍ ໄດ້ເນັ້ນໃຫ້ຄະນະພັກ ແລະ ສະມາຊິກພັກອົງການໄອຍະການ ປະຊາຊົນສູງສຸດ ຕ້ອງເປັນແບບຢ່າງນໍາໜ້າ, ຈິງໃຈກ້າຫານ ໃນການຕໍານິຕົນເອງ ແລະ ຕິຊົມກັນຢ່າງມີປະຊາທິປະໄຕ, ເອົາໃຈໃສ່ສືບຕໍ່ດໍາເນີນ ຊີວິດການເມືອງຂັ້ນໜ່ວຍພັກ ໂດຍການມອບໝາຍໃຫ້ ບັນດາສະຫາຍຄະນະບໍລິຫານງານພັກ ເຂົ້າຮ່ວມຕິດຕາມ, ນໍາພາໂດຍກົງກັບໜ່ວຍພັກ ແລະ ຜ່ານບົດສໍາຫລວດຕົນເອງ, ພ້ອມຕີລາຄາປະເພດ ໃຫ້ຖືກຕ້ອງກັບຄວາມເປັນຈິງ.
ສະຫາຍ ຈັນສີ ໂພສີຄໍາ ໄດ້ເນັ້ນໃຫ້ຄະນະພັກ, ສະມາຊິກພັກທຸກຂັ້ນ ຂອງອົງການໄອຍະການ ປະຊາຊົນສູງສຸດ ຕ້ອງສ້າງການຫັນປ່ຽນຕົວຈິງຢ່າງຕັ້ງໜ້າ ທາງດ້ານແນວຄິດ, ຄຸນສົມບັດສິນທໍາປະຕິວັດ, ແບບແຜນນໍາພາ, ແບບແຜນດໍາລົງຊີວິດ ແລະ ການເຮັດແທ້ທໍາຈິງ ໃນໜ້າທີ່ວຽກງານ ທີ່ຖືກມອບໝາຍໃຫ້ເກີດຜົນເປັນຈິງ, ເດັດດ່ຽວສະກັດກັ້ນ ແລະ ແກ້ໄຂແນວຄິດເອກະຊົນ, ພະຍາດອາດຍາສິດ, ກຸ່ມກ້ອນພັກພວກ, ການສໍ້ລາດບັງຫລວງ ແລະ ຮັບສິນບົນ ຢ່າງເຂັ້ມງວດເດັດຂາດ ເຮັດໃຫ້ໜ່ວຍພັກມີຄວາມປອດໄສ, ເຂັ້ມແຂງ ແລະ ໜັກແໜ້ນ, ສືບຕໍ່ເພີ່ມທະວີ ການຈັດຕັ້ງປະຕິບັດ ມະຕິກອງປະຊຸມໃຫຍ່ ຄັ້ງທີ X ຂອງພັກ ແລະ ຄັ້ງທີ IV ຂອງອົງຄະນະພັກ ອອສ ເຂົ້າສູ່ວຽກງານຕົວຈິງ ຂອງບັນດາກົມ ແລະ ທ້ອງຖິ່ນຕ່າງໆ ໃນທົ່ວປະເທດ ໂດຍໃຫ້ມີແຜນການ, ແຜນງານ ແລະ ໂຄງການລະອຽດ ພ້ອມທັງລົງຊີ້ນໍາຈັດຕັ້ງປະຕິບັດ ໃຫ້ປະກົດຜົນເປັນຈິງ. ພ້ອມນີ້, ຕ້ອງເອົາໃຈໃສ່ ການຕິດຕາມກວດກາ ເປັນລະບົບປົກກະຕິ ຊອກໃຫ້ເຫັນວຽກດີຄົນເດັ່ນ ເພື່ອຍ້ອງຍໍຊົມເຊີຍ. ພ້ອມກັນນັ້ນ, ກໍຕ້ອງສຶກສາອົບຮົມ ຜູ້ທີ່ຍັງອ່ອນ ແລະ ສໍາຫລວດກວດກາ ຫລື ປະຕິບັດວິໄນ ຕໍ່ຜູ້ທີ່ມີພຶດຕິກໍາລະເມີດ ກົດລະບຽບພັກ, ກົດໝາຍຂອງລັດ ຢ່າງເຂັ້ມງວດເດັດຂາດ.
ຂ່າວ: ວັນ, ພາບ: ສະຫວັດ